**НАРЕДБА**

**ЗА СТОПАНИСВАНЕ НА КУЧЕТА**

**В ОБЩИНА РАДНЕВО**

**І.ОБЩИ ПОЛОЖЕНИЯ**

**Чл.1.** Настоящата Наредба регламентира редът и изискванията за регистриране и стопанисване на кучета на територията на Община Раднево.

**Чл.2**. Според стопанисването кучетата се класифицират:

**1.** Регистрирани – собственост на физически или юридически лица, записани в регистрите на общината.

**2**.Нерегистрирани – собственост на физически или юридически лица, незаписани в регистрите на Общината.

**3.** Безнадзорни – с определен собственик или регистрация, но свободно движещи се.

**4.** Безстопанствени – без собственик, нерегистрирани и свободно движещи се.

**Чл.3.** Собствениците на кучета носят гражданска и административно-наказателна отговорност за действията на стопанисваните от тях кучета.

**ІІ. РЕГИСТРАЦИЯ НА КУЧЕТАТА**

**Чл.4.** Собствениците на кучета, навършили 6-месечна възраст, са длъжни да ги регистрират.

**Чл.5.** Регистрацията на кучета е двустепенна и включва ветеринарно медицинска регистрация в съответната РВМС или при лицензирани  ветеринарни лекари и административна по постоянен адрес на техния собственик.

**Чл.6.** Административната регистрация се извършва от кмета на съответното населено място или упълномощено от него лице по постоянен адрес на собственика.

**Чл.7.** Административната регистрация се извършва за срок от една година.

**Чл.8.(1)** За административна регистрация, собственикът на кучето представя:

- Заявление за регистрация

 - Декларация, съдържаща: датата на раждане, породата, полът и цветът на

кучето; имената и адресът на собственика; задължение да бъдат спазвани установените административни, ветеринарномедицински, санитарно хигиенни изисквания и правила за стопанисване на животни.

 - Квитанция за заплатена такса за регистрация.

**(2)** На базата на представените документи се извършва вписване в специален регистър, който съдържа следните данни – име, възраст, породност.

1. името на собственика;

2. данни за кучето според представените документи;

3. цел на използване;

4. постоянно местообитаване;

5. други, ако има такива.

**ІІІ. РЕД И НАЧИН НА СТОПАНИСВАНЕ НА КУЧЕТАТА**

            **Чл.9.(1)** Собствениците на кучета са длъжни да се отнасят към животните с грижата на добри стопани.

            **(2)** При отглеждане на повече от две животни, собствениците им са длъжни да имат и декларация за съгласи от съседите си по етаж.

            **Чл.10.(1)** Собствениците на кучета имат следните задължения:

            **а)** да регистрират притежаваните от тях кучета съгласно чл.122 от Правилника за прилагане на Закона за ветеринарномедицинската дейност

            **б)** да създават хигиенни условия за отглеждането им и се грижат за тях до края на живота им или ги предават в приюти;

            **в)** да събират фекалиите и вземат мерки за тяхното обезвреждане;

            **г)** да не допускат влизането им в обществени заведения;

            **д)** да хранят кучетата си само с термично обработени месни продукти;

            **е)** да представят кучетата си на ветеринарномедицински специалист за обезпаразитяване и за ваксинация срещу болестта бяс;

            **ж)** в случай на смърт да загробват кучетата на дълбочина най-малко 1м. извън населените места или на определени от общините места;

            **з)** да изолират съмнително болните от болестта бяс животни в затворено помещение и уведомяват ветеринарномедицинската служба в населеното място;

            **и)** при смърт на куче, за която има съмнение, че е причинена от болестта бяс, да запазват трупа и незабавно да уведомяват ветеринарномедицинската служба в населеното място;

            **к)** да превозват животните в обществения транспорт съобразно нормативно определените разпоредби за отделните видове транспорт;

            **(2)** Разходите по ал.1 са за сметка на собствениците на животните.

            **Чл.11.(1)** Разходката на кучетата в населените места се извършва с нашийник и повод, а на агресивните – и с намордник.

            **(2)** При извеждане на кучетата собственикът е длъжен да осигури пълна безопасност за живота, психическото и физическото здраве на гражданите.

            **(3)** Кучетата, използвани за служебни цели, се придвижват съгласно изискванията на извършваната дейност.

            **Чл.12.** При дефекация на благоустроени улици, тротоари, алеи, и други открити площадки собственикът на кучето е длъжен да почисти замърсеното място.

            **Чл.13.** Забранява се:

**1.**допускането и престоя на кучета в магазини и обществени сгради;

**2.**превозване на кучета с обществен транспорт;

**3.**преминаването и престоя на кучета през детски площадки и територията на

  детските ясли и градини и училищните дворове;

            **4.**допускането на свободно движещи се кучета на обществени места, предназначени за отдих на гражданите, спортна и лечебна дейност;

            **5.**свободно пущане на кучета извън разрешените и обозначените за тях места;

            **6.**отглеждането и стопанисването на повече от две кучета от един собственик в един жилищен блок, без съгласие на останалите етажни собственици;

            **7.**приютяването  на бездомни кучета във входовете и прилежащите територии на жилищни сгради.

            **Чл.14.(1)**Кметът на общината и кметовете на населени места със заповед определят разрешените и забранени места за допускане и други места за свободно пускане на кучетата и ги обозначават.

            **(2)** Собствениците на кучета могат да ги пускат свободно да се движат извън чертите на населените места, в собствения си недвижим имот и при служебна нужда, като осъществяват необходимия надзор.

            **Чл.15.(1)** Безнадзорните и безстопанствени кучета подлежат на системен отлов  от специализирана служба.

            **(2)**Ветеринарно – медицинското обслужване, пренасочване и унищожаване, в случаите, в които е необходимо, на събраните и уловени кучета, се извършва в специализирани приюти – кучкарници.

            **Чл.16.(1)** Кучета, ухапали или наранили човек или животно, се отвеждат веднага в кучешкия приют или в определените ветеринарни клиники, където се изолират и преглеждат.

            **(2)** Кучетата, за които се установи, че са опасно болни или не подлежат на пренасочване, се унищожават съгласно ЗВД.

**ІV. ФИНАНСИРАНЕ**

            **Чл.17.(1)** Всички разходи, свързани с прилагането на тази наредба, се финансират от бюджета на общината и от спонсори.

            **(2)** Финансирането се извършва въз основа на ежегодна план-сметка, която се приема с приемането на общинския бюджет за съответната година.

**V. КОНТРОЛ И САНКЦИИ**

            **Чл.18**. Контрол по изпълнение на наредбата се осъществява от кмета на Общината или упълномощени от него лица.

            **Чл.19.** За всички щети, причинени на озеленените площи и декоративната растителност по смисъла на тази наредба, виновните лица заплащат обезщетение.

            **Чл.20.(1)** Нарушенията се констатират с акт за нарушение от лицата, упражняващи контрол по изпълнение на наредбата.

            **(2)** Въз основа на акта кметът на Общината издава наказателно постановление.

            **(3)** Установяването на нарушенията, определянето на наказателно-отговорните лица, издаването, обжалването и изпълнението на наказателните постановления се извършват по реда на Закона за административните нарушения и наказания.

            **Чл.21.(1)** За нарушения по настоящата наредба се налагат глоби в размерите определени в ЗМСМА.

            **(2)** На местонарушението контролните органи могат да налагат и глоби в размер от 10 до 50лв., като на нарушителите се издава фиш, съдържащ данни за самоличността на контролния орган и нарушителя, като фишът се подписва от двамата.

            **Чл.22.**При пускане на свобода на кучета в озеленени площи, по детските площадки, поляни и цветни фигури, се заплаща глоба от 10 до 50лв.

            **Чл.23.(1)** В случай на установяване на нерегистрирано куче, собственикът се предупреждава писмено да го регистрира в едномесечен срок.

            **(2)** Ако след срока по ал.1 кучето не бъде регистрирано, то се изземва с протокол и се отвежда в кучешкия приют.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§1.** Настоящата наредба се издава на основание чл.22 от ЗМСМА, ЗМДГ и ЗВД.

**§2.(1)** Изпълнението на наредбата се възлага на кмета на общината и кметовете на населени места.

**(2).** Длъжностите лица по ал.1 в едномесечен срок от приемането на наредбата със заповед определят местата за допускане и за свободно пускане на кучетата съгласно чл.1 б,ал.1.

**§3.** Наредбата е приета от Общински съвет гр. Раднево с решение №925   от Протокол № 45/ 22.05.2003 год. и влиза в сила 30 дни след приемането й от Общински съвет.